钦定古今图书集成/历象汇编/岁功典/第004卷 > 《素问》 > 《脉要精微论篇》
## 钦定古今图书集成/历象汇编/岁功典/第004卷 > 《素问》 > 《脉要精微论篇》

万物之外，六合之内，天地之变，阴阳之应。彼春之暖，
为夏之暑，彼秋之忿，为冬之怒，四变之动，脉与之上
下。

〈注〉四时之气，总属寒暑之往来，脉应四时之变，亦与阴阳之上下耳。“天气包乎万物之外，运转于六合之内，其变动之应，彼春之暖”，为夏之暑，言阳气从生升而至于盛长也；彼秋之忿为冬之怒，言阴气自清肃而至于凛冽也。此四时阴阳之变动，而脉亦与之上下浮沉。

以“春应中规，夏应中矩，秋应中衡，冬应中权。”

〈注〉此论脉应四时之变也。“规者所以为圆之器，春时天气始生，其脉耎弱轻虚而滑，如规之圆转而动也。矩者所以为方之器，夏时天气正方，其脉洪大，如矩之方正而盛也。秋时天气始降，其脉浮平，有如衡之平准也。冬时天气闭藏，其脉沈石，有如权之下垂也。”

是故冬至四十五日，阳气微上，阴气微下；夏至四十
五日，阴气微上，阳气微下，阴阳有时，与脉为期。

〈注〉此言四变之动，总属阴阳之出入，而脉与之上下也。“四十五日者，从冬至而至立春，从夏至而至立秋。冬至一阳初生，阳气微上，阴气微下，至春而阳气始方，至夏盛长而阴气下藏矣。夏至一阴初生，阴气微上，阳气微下，至秋而阴气清凉，至冬凛冽而阳气伏藏矣。阴阳升降出入，离合有期，而脉亦与之相应。”

微妙在脉，不可不察。“察之有纪，从阴阳始。始之有经，
从五行生。生之有度，四时为宜。”

〈注〉承上文而言，脉应阴阳四时之微妙，不可不细察焉。纪，纲也。察脉之纲领，当从阴阳始，即冬至阳气微上，夏至阴气微上，阴阳上下，自有经常之理。然又从五行而生，如春木生夏火，火生长夏土，土生秋金，金生冬水，水生春木，生之有度，而四时为五行相生之宜。

《春日浮》如鱼之游在波。

〈注〉鱼在波，虽出而未浮，如春升初出之象。

夏日在肤，泛泛乎万物有馀。

〈注〉“在于皮肤”，浮在外也。“泛泛”，充满之象。万物有馀，盛长之极也。

“秋日下肤”，蛰虫将去。

〈注〉“秋气降收，如蛰虫之将去，外而内藏”之象。

“冬日在骨，蛰虫周密，君子居室。”

〈注〉冬令闭藏，故脉沉在骨，如蛰虫之封闭，如君子之居室，藏而勿出也。